b'\n_START_ARTICLE_\nPalestiina Rahvuslik Omavalitsus\n_START_PARAGRAPH_\nPalestiina Rahvuslik Omavalitsus (araabia keeles \xd8\xa7\xd9\x84\xd8\xb3\xd9\x84\xd8\xb7\xd8\xa9 \xd8\xa7\xd9\x84\xd9\x88\xd8\xb7\xd9\x86\xd9\x8a\xd8\xa9 \xd8\xa7\xd9\x84\xd9\x81\xd9\x84\xd8\xb3\xd8\xb7\xd9\x8a\xd9\x86\xd9\x8a\xd8\xa9\xe2\x80\x8e) on L\xc3\xa4\xc3\xa4nekalda ja Gaza tsooni valitsemiseks loodud haldusorganisatsioon._NEWLINE_Palestiina Omavalitsus loodi 1994. aastal vastavalt Oslo lepinguis kokku lepitule viis aastat tegutsema pidanud vahevalitsusena. Nende viie aasta jooksul pidanuks Iisrael ja PVO j\xc3\xb5udma kokkuleppele Palestiina edasise staatuse osas._NEWLINE_Oslo lepingute kohaselt pidi Palestiina Omavalitsuse vastutusalasse j\xc3\xa4\xc3\xa4ma Palestiina linnapiirkondade julgeoleku- ja tsiviilk\xc3\xbcsimused ning Palestiina maapiirkondade tsiviilk\xc3\xbcsimused. Lepingud ei k\xc3\xa4sitlenud Ida-Jeruusalemma._NEWLINE_Palestiina Omavalitsuse president on alates 2005. aastast Fata\xe1\xb8\xa9i esindaja Ma\xe1\xb8\xa9m\xc5\xabd \xe2\x80\x98Abb\xc4\x81s. Tal ei ole v\xc3\xb5imu Gaza tsooni \xc3\xbcle, mida kontrollib konkureeriv \xe1\xb8\xa8am\xc4\x81s.'